CIIYO 10
Ino Inga Mwabuzyiba Buti Bukombi Bwakasimpe?
1. Sena kuli buyo cikombelo comwe cakasimpe?
Jesu wakayiisya basikumutobela kujatikizya cikombelo comwe buyo, cikombelo cakasimpe. Cili mbuli nzila iisololela kubuumi butamani. Jesu wakaamba kuti: “Mbasyoonto baijana” nzila eeyo. (Matayo 7:14) Leza utambula buyo bukombi buyeeme aa Jwi lyakwe lyakasimpe. Bakombi boonse bakasimpe balikamantene mulusyomo lomwe.
2. Ino ncinzi ncaakaamba Jesu kujatikizya Banakristo bakubeja?
Jesu wakacenjezya kuti basinsimi bakubeja bayoonyonganya Bunakristo. Kunze, balibonya mbuli kuti mbakombi bakasimpe. Zikombelo zyabo zilitaminina kuba zya Bunakristo. Pele mulakonzya kubazyiba bwini mbobabede bantu bali boobu. Munzila nzi? Bukombi bwakasimpe bulikke mbobutondezya bube anzila zya Banakristo beni-beni.
3. Ino bakombi bakasimpe inga mwabazyiba buti?
Atulange-lange zitondezyo zyosanwe eezyi:
Bakombi bakasimpe balalilemeka Bbaibbele kuti ndi Jwi lya Leza. Balasolekesya kupona kweelana anjiisyo zili mumo. Aboobo, cikombelo cakasimpe ciliindene acikombelo ciyeeme aamizeezo yabantu. (Matayo 15:7-9) Bakombi bakasimpe tabayiisyi cintu cimwi akucita ciimpene ancobayiisya.
—Amubale Johane 17:17; 2 Timoteyo 3:16, 17.
Basikutobela Jesu bakasimpe balalilemeka zina lya Leza, Jehova. Jesu wakalilemeka zina lya Leza kwiinda mukulizyibya. Wakagwasya bantu kuzyiba Leza alimwi akubayiisya kupailila kuti lisalazyigwe zina lya Leza. (Matayo 6:9) Kubusena nkomukkala, ino ncikombelo nzi cizyibya zina lya Leza?
—Amubale Johane 17:26; Baroma 10:13, 14.
Banakristo bakasimpe balakambauka kujatikizya Bwami bwa Leza. Leza wakatuma Jesu kuti akambauke makani mabotu aajatikizya Bwami. Bwami bwa Leza mbobulangizi bulikke mbobajisi bantu. Jesu wakazumanana kukambauka kujatikizya Bwami oobu kusikila buzuba mbwaakafwa. (Luka 4:43; 8:1; 23:42, 43) Wakaamba kuti basikumutobela bayookambauka kujatikizya Bwami oobu. Ikuti muntu umwi wamusikila kaambaula kujatikizya Bwami bwa Leza, ino inga mwayeeya kuti ngwakucikombelo nzi?
—Amubale Matayo 24:14.
Basikutobela Jesu tabali banyika eeyi mbyaabi. Mulakonzya kubazyiba nkaambo tabatoli lubazu mumapolitikisi naa mumazwanga aabuleya. (Johane 17:16; 18:36) Alimwi tabatobeli micito naa nzila zibyaabi zili munyika.
—Amubale Jakobo 4:4.
Banakristo bakasimpe balijisi luyando lulibedelede akati kabo. Ijwi lya Leza lilabagwasya kulemeka bantu bamisyobo yoonse. Nokuba kuti bukombi bwakubeja bwagwasyilizya munkondo zicitika munyika, bakombi bakasimpe balakaka kucita oobo. (Mika 4:1-3) Kuyungizya waawo, Banakristo bakasimpe balalisungula kubelesya ciindi azintu zyabo kugwasya alimwi akukulwaizya bamwi.
—Amubale Johane 13:34, 35; 1 Johane 4:20.
4. Sena inga mwacizyiba cikombelo cakasimpe?
Ncikombelo nzi ciyiisya njiisyo ziyeeme aa Jwi lya Leza, icilemeka zina lya Leza, alimwi akwaambilizya Bwami bwa Leza kuti mbobulangizi bulikke bwabantu? Ninkamu nzi iijisi luyando alimwi iitatoli lubazu munkondo? Ino muyeeya buti?
Amwiiye Zinji
Ino Ncinzi Cini Bbaibbele Ncoliyiisya?
Kukomba Nkwakkomanina Leza
Amulange zintu zili cisambomwe izizibya baabo ibakomba Leza mwini-mwini.
som_Latn bem_Latn nya_Latn bem_Latn sna_Latn bem_Latn bem_Latn deu_Latn bem_Latn nya_Latn bem_Latn tsn_Latn bem_Latn lua_Latn bem_Latn luo_Latn bem_Latn ssw_Latn bem_Latn bem_Latn cjk_Latn bem_Latn knc_Latn nya_Latn